Nuwe inwoners wag nog vir R18 000 | Netwerk24
Nuwe inwoners wag nog vir R18 000
Deur Dawie Boonzaaier 20 April 2017 10:23
Willem Oberholzer van Clearbar Solutions word gesoek vir geld wat hy vermoedelik skuld.Foto:
Ná vele pleidooie het nuwe intrekkers aan die Weskus besluit om liewers hulself tot regsaksie te wend om hul geld terug te kry.
Pieter en Annalie Fourie, oorspronklik van Nelspruit, Mpumalanga, het verlede jaar huis gebou op Jacobsbaai, toe hulle vir Willem Oberholzer van Clearbar Solutions in Desember 2016 gekontak het vir die installasie van diefwering, en ook ’n veiligheidshek.
Sedertdien is dit ’n konstante stryd met Oberholzer, volgens Annalie.
Eers is daar gewag vir die veiligheidshek om klaargemaak te word, en toe dit vir die Fourie’s duidelik word die hek gaan nie realiseer nie, is dit ’n konstante stryd om die geld wat vir die hek betaal is, R18 000, uit Oberholzer te kry.
Oberholzer het, aldus die Fourie’s, “verskeie redes” verskaf waarom die hek se vervaardiging so lank vat, van probleme met verskaffers, tot probleme met die vervoer van die materiaal om die hek te maak.
Weslander is in besit van talle WhatsApp-boodskappe waar Pieter vir Oberholzer konfronteer oor die hek se geld wat moet terugbetaal word, maar tevergeefs.
Oberholzer het vir elke aantyging ’n belofte dat óf die werk sal gedoen word, óf dat die geld terugbetaal sal word, maar sonder enige resultate.
Intussen het een van Oberholzer se vennote aan die Fourie’s gesê Oberholzer het nou na Hermanus verhuis.
Weslander het telkemale met Oberholzer probeer kontak maak, maar tevergeefs.
Die egpaar het hulself eers tot die plaaslike polisie gewend, maar is meegedeel hul sal ’n eis moet indien omdat dit nie ’n saak van bedrog is nie.
Volgens Annalie is hulle reeds besig met die eis, en probeer hulle steeds ’n skuldooreenkoms met Oberholzer aangaan.